**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 29.01.2020, ora 08.00 – 30.01.2020, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 30.01.2020, ora 07.00**

**RÂURI**

**Debitele au fost, în general, staționare**, exceptând râurile din bazinele hidrografice Bega, Timiș, Bârzava, Caraș, Nera, Cerna, unde au fost în creștere, ca urmare a efectului combinat al precipitațiilor lichide prognozate, cedării apei din stratul de zăpadă și propagării și numai prin propagare pe cursurile mijlocii și inferioare ale Crișurilor și cursurile inferioare ale Crasnei și Barcăului.

Creşteri izolate de niveluri şi debite s-au mai înregistrat și pe unele râuri mici din zonele de deal și de munte din sudul și estul ţării, ca urmare a efectului combinat al precipitaţiilor slabe căzute în interval și cedării apei din stratul de zăpadă.

Formaţiunile de gheaţă (gheaţă la maluri, năboi, pod de gheață) existente în bazinele hidrografice: Vișeu, Iza, Someș, Mureș, Siret, Prut, Jiu, bazinele superioare și mijlocii ale Oltului, Argeșului, Ialomiței și bazinul superior al Crișului Repede, au fost în diminuare și restrângere, determinând prin evoluția lor variații artificiale de niveluri pe unele sectoare de râu.

Predomină podul de gheață în bazinele hidrografice: Someșul Mare, bazinul superior al Bistriței și în bazinul superior și mijlociu al Oltului.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinul Tur, unii afluenți ai Crișurilor (Iad, Borod, Moneasa) și mai mici (sub 30% din normalele lunare) pe râurile din bazinele hidrografice: Crișul Alb, Moravița, Bârlad, Jijia, bazinul mijlociu și inferior al Crişului Negru, cursul mijlociu și inferior al Crasnei, pe unii afluenţi ai Someşului ( Bistriţa, Ilişua, Lonea, Fizeș, Lăpuş), Mureşului (Luţ, Comlod, Feernic, Vişa, Râul Mare), ai Jiului inferior (Coșuștea, Amaradia), ai Oltului (Homorod, Hârtibaciu, Lotru, Cerna, Beica, Cungrișoara) și ai Argeșului (Râul Doamnei, Dâmbovnic).

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare**, exceptând râurile din bazinele hidrografice: Vișeu, Iza, Tur, Lăpuș unde vor fi în scădere și cursurile inferioare ale Crișurilor, Bârzavei, Carașului, Nerei și Cernei, unde vor fi în creștere prin propagare.

Formațiunile de gheață (gheață la maluri, năboi, pod de gheață) existente pe râurile din zonele de deal și munte din nordul, centrul, sudul și estul țării vor fi în diminuare și restrângere determinând prin evoluția lor variații artificiale de niveluri pe unele sectoare de râu.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 29.01.2020 – 30.01.2020 a fost staţionar, având valoarea de 2650 m3/s**, sub media multianuală a lunii ianuarie (4950 m3/s).

În aval de Porţile de Fier debitele au fost în scădere pe sectoarele Gruia – Calafat și Zimnicea – Tulcea și relativ staționare pe sectorul Bechet – Tr. Măgurele.

**Debitul la intrarea în ţară (secţiunea Baziaş) va fi staționar (2650 m3/s).**

În aval de Porţile de Fier, debitele vor fi în scădere pe sectoarele Gruia – Bechet şi Olteniţa – Tulcea si relativ staţionare pe sectorul Corabia – Giurgiu.

**2.** **Situaţia meteorologică în intervalul 29.01.2020, ora 08.00 –30.01.2020, ora 06.00**

**ÎN ŢARĂ**

Vremea s-a menținut caldă, local deosebit de caldă pentru această dată în sudul și estul țării. Cerul a fost mai mult noros în regiunile intracarpatice și a prezentat înnorări temporare în rest. Temporar s-au semnalat precipitații sub formă de ninsoare la munte, predominant ninsoare în Maramureș, mixte local în Transilvania, mai ales ploi în cea mai mare parte a Crișanei și doar ploaie în Muntenia, Dobrogea, sudul, estul și centrul Olteniei, Banat și pe arii restrânse în Moldova. În județul Covasna trecător la începutul zilei a fost polei. Vântul a prezentat intensificări în zona montană, cu precădere pe creste, unde rafalele au atins 80...100 km/h, tempoar viscolind ninsoarea și spulberând zăpada și local în sudul, estul, centrul și nordul teritoriului, cu viteze cuprinse în general între 45 și 65 km/h. Stratul de zăpadă măsura la ora 20 la munte până la 115 cm la Bâlea Lac și izolat în sud-estul Transilvaniei, până la 4 cm. Temperaturile maxime s-au situat între 2 grade la Toplița și 13 grade la Titu, București - Filaret, București - Băneasa și Tulcea. La ora 06.00, valorile termice se încadrau între -5 grade la Negrești și Vaslui și 5 grade la Râmnicu Sărat și Mahmudia. S-a semnalat ceață în primele ore ale zilei, în sudul Banatului și în Dealurile Olteniei.

***Observaţie:*** *de ieri de la ora 06.00 au fost în vigoare 13 mesaje de atenționare meteorologică cod galben pentru fenomene meteorologice periculoase imediate, emise după cum urmează: 6 de SRPV Sibiu, 3 de SRPV Cluj, 2 CNPM pentru Muntenia, 1 de SRPV Timișoara și 1 de SRPV Constanța.*

**LA BUCUREŞTI**

Valorile termice s-au menținut mult mai ridicate decât în mod normal la această dată. Cerul a fost variabil cu înnorări în prima parte a zilei, când trecător a plouat slab. Vântul a suflat în general moderat, cu ușoare intensificări după-amiaza. Temperatura maximă a fost de 12 grade la Afumați și de 13 grade la Filaret și Băneasa. La ora 06.00 se înregistrau -2 grade la Băneasa și 1 grad la Afumați și Filaret.

**3. Prognoza meteorologică în intervalul 30.01.2020, ora 08.00 –31.01.2020, ora 08.00**

**ÎN ŢARĂ**

În regiunile vestice, nordice și centrale și trecător în restul teritoriului cerul va avea înnorări. Vor fi precipitații sub formă de ninsoare la munte, predominant ninsoare în Maramureș și pe arii restrânse în Transilvania, Banat și nordul Moldovei și mixte izolat în Crișana. În restul teritoriului condițiile de precipitații vor fi reduse. Vântul va avea intensificări temporare la munte, mai ales la altitudini mari, unde vor fi rafale de 75...85 km/h și trecător zăpada va fi viscolită sau spulberată, iar ziua, local și la cote mai reduse și în nordul, centrul și sud-vestul țării, unde vitezele vor fi în general de 45...55 km/h. Temperaturile maxime vor fi cuprinse între 1 și 9 grade, iar cele minime se vor încadra între -6 și 2 grade. Dimineața și noaptea izolat va fi ceață.

**LA BUCUREŞTI**

Cerul va fi temporar noros, iar vântul va sufla slab și moderat. Temperatura maximă va fi de 8...9 grade, iar cea minimă de -3...-2 grade.

**4. Buletin nivometeorologic emis pentru perioada 29.01.2020 – 30.01.2020**

**Evoluția vremii în intervalul 28.01.2020, ora 16.00 – 29.01.2020, ora 16.00:**

Cerul a fost temporar noros și pe arii extinse s-au semnalat ninsori, iar în Carpații Occidentali și în vestul Meridionalilor pe alocuri s-a depus un strat mai consistent, de peste 10 cm. Vântul a suflat în general moderat, cu rafale de până la 80...90 km/h pe creste, care temporar, la peste 1800 m, au depășit 100 km/h. Local s-a semnalat ceață, asociată pe arii restrânse și cu depunere de chiciură. Stratul a crescut în general cu 1...15 cm.

**Grosimea stratului de zăpadă în 29.01.2020, ora 14.00:**

Carpații Meridionali: 115 cm la Bâlea-Lac, 38 cm la Vf. Omu, 35 cm la Cuntu, 29 cm la Păltiniș, 21 cm Vf. Țarcu, 16 cm la Predeal, 14 cm la Parâng, 8 cm la Fundata, 4 cm la Sinaia;

Carpații Orientali: 52 cm la Lăcăuți, 13 cm la Bucin, 12 cm la Vf. Călimani, 11 cm la Ceahlău-Toaca, 4 cm la Iezer-Rodnei, petice la Poiana Stampei;

Carpații Occidentali: 49 cm la Semenic, 27 cm la Stâna de Vale, 19 cm la Băișoara, 15 cm la Vlădeasa 1400 m, 3 cm la Vf. Vlădeasa 1800 m.

**Prognoza vremii în intervalul 29.01.2020, ora 20.00 – 30.01.2020, ora 20.00:**

Cerul va fi mai mult noros și pe arii relativ extinse va ninge, în general slab cantitativ. Izolat, mai ales în grupele nordice ale Carpaților Orientali, cantitățile de precipitații vor depăși 15-20 l/mp și se va depune strat nou de zăpadă mai consistent. Vântul va sufla în general moderat, cu intensificări îndeosebi în zona înaltă, cu rafale ce vor depăși 80...90 km/h, viscolind și spulberând zăpada. Se va semnala ceață asociată și cu depuneri de chiciură.

Temperaturi prognozate în intervalul 29.01.2020, ora 20.00 - 30.01.2020, ora 20.00:

**Peste 1800 m:** temperaturi minime: -15 la -10 gr.C; temperaturi maxime: -13 la -4 gr.C;

**Sub 1800 m:** temperaturi minime: -11 la -7 gr.C; temperaturi maxime: -8 la -2 gr.C.

**Masivul Bucegi:** **RISC 1 - redus**

Se va depune strat nou de zăpadă, de dimensiuni reduse, care poate aluneca peste zăpada veche înghețată. Pe fondul vântului intens și a transportului de zăpadă asociat, se vor forma noi plăci de vânt ce se pot desprinde cu ușurință. Izolat, pe pantele foarte înclinate și cu depozite mai importante de zăpadă, la supraîncărcări mari pot fi declanșate avalanșe de mici dimensiuni.

Stratul de zăpadă existent are dimensiuni reduse și este în general compactat și stabilizat. La peste 1800 m, în partea superioară a stratului vechi, sunt formate cruste dure de îngheț-dezgheț. În zonele adăpostite depozitele de zăpadă ating 50-100 cm.

**Munții Făgăraș: RISC 2 - moderat**

Se va depune strat nou de zăpadă, iar vântul moderat cu intensificări susținute va determina formarea de noi plăci de vânt, ce se pot desprinde cu ușurință. Se pot declanșa avalanșe la supraîncărcări, pe versanții înclinați, în zonele cu acumulări mai mari de zăpadă.

Stratul are în general grosime de peste 1 m, iar în profunzime este consolidat și relativ stabil. În partea superioară găsim stratul proaspăt depus, instabil, cu adeziune slabă la cel vechi, însă de dimensiuni reduse. În locurile adăpostite, depozitele de zăpadă pot depăși 2 metri.

**Munții Parâng-Şureanu: RISC 1 - redus**

Zăpada proaspăt depusă poate aluneca pe stratul vechi, înghețat. Avalanșe de mici dimensiuni sunt posibile izolat, la supraîncărcări mari, în zonele cu acumulări mai mari de zăpadă și cu pante foarte înclinate.

Stratul de zăpadă actual este consolidat și stabilizat. Pe văi și în zonele adăpostite regăsim

depozite mai mari de zăpadă.

**Munții Călimani-Bistriţei-Ceahlău: RISC 1 - redus**

Zăpada proaspăt depusă poate aluneca pe stratul vechi, înghețat. Avalanșe de mici dimensiuni sunt posibile izolat, la supraîncărcări mari, în zonele cu pante foarte înclinate, unde sunt acumulări mai importante de zăpadă.

Stratul de zăpadă actual are dimensiuni reduse și este în general compactat și stabilizat.

**Munții Rodnei: RISC 1 - redus**

Zăpada proaspăt depusă poate aluneca pe stratul vechi, înghețat. Avalanșe de mici dimensiuni sunt posibile izolat, la supraîncărcări mari, în zonele cu acumulări mai mari de zăpadă și cu pante foarte înclinate.

Stratul de zăpadă actual are dimensiuni reduse, este consolidat și stabilizat.

**Munții Ţarcu-Godeanu: RISC 1 - redus**

Zăpada proaspăt depusă poate aluneca pe stratul vechi, înghețat. La supraîncărcări mari, izolat se pot declanșa avalanșe de dimensiuni mici, pe pantele foarte înclinate din zonele cu acumulări mai mari de zăpadă în zonele adăpostite și pe văi.

Stratul de zăpadă actual are dimensiuni reduse și este în cea mai mare parte stabilizat.

**Munții Vlădeasa-Muntele Mare: RISC 1 - redus**

Zăpada proaspăt depusă poate aluneca pe stratul vechi, înghețat. La supraîncărcări mari, izolat se pot declanșa avalanșe de dimensiuni mici în zonele cu acumulări mai importante de zăpadă în zonele adăpostite și pe văi.

Stratul de zăpadă actual are dimensiuni reduse, este compactat și stabilizat.

1. ***CALITATEA APELOR***

**2.1. Pe fluviul Dunărea**

***Administrația Națională Apele Române*** revine cu informaţii referitoare la poluarea accidentală a fluviului Dunărea, produsă la data de 28.01.2020, în zona portului Zimnicea, judeţul Teleorman. Reprezentanții S.G.A. Teleorman s-au deplasat la fața locului unde au constatat următoarele :

- poluarea s-a produs ca urmare a scurgerii de produs petrolier;

- irizaţiile de produs petrolier se intind pe o distanţă de circa 3 km pe malul stâng al fluviului Dunărea;

- cauza posibilă a poluării este spălarea unor vase care au tranzitat portul Zimnicea.

Reprezentanții S.G.A. Teleorman au acţionat cu material tip spillsorb în zona respectivă, cu ajutorul a două şalupe de la Poliţia de Frontieră Zimnicea şi de la I.S.U. S-au recoltat 3 probe de apă.

**2.2. Pe râurile interioare**

***Administrația Națională Apele Române*** revine cu informaţii privind poluarea accidentală a apei râului Târnava Mică, din ziua de 23.01.2020, din dreptul staţiei de epurare din localitatea Sângeorgiu de Pădure, judeţul Mureş.

Cu ocazia verificărilor din ziua de 28.01.2020, ora 10:00, s-au constatat următoarele:

- staţia de epurare mecano-biologică cu nămol activ funcţionează în parametrii optimi la această dată;

- vizual şi olfactiv apele evacuate în râul Târnava Mică sunt corespunzătoare unei ape nepoluate;

- evenimentul de la 23.01.2020 s-a produs din cauza creşterii debitului de apă influent în staţia de epurare într-un interval scurt de timp, astfel apa uzată epurată, înainte de evacuare în emisar, a trecut printr-un bazin de contact, prevăzut cu şicane în care există depuneri de nămol, care în mod normal nu este utilizat (acest bazin cu şicane este utilizat doar în perioada de funcţionare a instalaţiei de deshidratare a nămolului);

- înregistrările sistemului de monitorizare SCADA evidenţiază un debit influent de apă uzată de 325 m3/zi, la 23.01.2020;

- la data verificării nu s-au putut prezenta buletine de analiză pentru apa uzată epurată la indicatorii specificaţi în autorizaţia de gospodărire a apelor.

Constatările consemnate în Procesul verbal de constatare din ziua de 28.01.2020 vor fi sancţionate conform O.G. 2/2001 în baza Legii Apelor nr. 107/1996 cu modificările şi completările ulterioare.

***Administrația Națională Apele Române*** informează că s-au finalizat lucrările de igienizare a celor două poluări produse la 19.01.2020 (Valea Brăteasca şi canal Dâmbovnic).

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 28.01.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 28.01.2020-29.01.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.